### Latvijas republikas EKONOMIKAS MINISTRIJAS

### TAUTSAIMNIECĪBAS PADOME

Brīvības IELĀ 55, RĪGĀ, LV-1519, TĀLRUNIS (+371) 67013195, (+371) 29476638

Sēdes protokols Nr. 10

Rīgā 2014. gada 4.septembrī

**Sēdi vada –** Ekonomikas ministrs V.Dombrovskis

# **Ar balsstiesībām piedalās** - Tautsaimniecības padomes locekļi: A.Jaunsleinis, V.Gavrilovs, J.Endziņš, V.Rantiņš, I.Šure, J.Naglis, E.Baldzēns, A.Ozolu pārstāv R.Aleksejenko, H.Danusēviču pārstāv I.Krustozoliņa.

# **Pieaicinātās personas:**

|  |  |
| --- | --- |
| Satiksmes ministrijas Tranzīta politikas departamenta direktors | A.Maldups |
| Zemkopības ministrijas valsts sekretāra vietniece | R. Krieviņa |
| Finanšu ministrijas Nodokļu administrēšanas politikas nodaļa vadītājas vietnieks | R.Auziņš |
| Valsts Ieņēmumu dienesta Nodokļu pārvaldes direktors | J.Gaiķis |
| Biedrības "Zemnieku Saeima” biroja vadītāja | R.Ignāte |
| Biedrības "Latvijas Auto" prezidents | V.Trēziņš |
| Latvijas Pašvaldību savienības padomniece | A.Feldmane |
| Latvijas Darba devēju konfederācijas Tautsaimniecības eksperte nozaru jautājumos pastāvīgā pārstāve | I. Kiukucāne |
| Iepirkumu uzraudzības biroja vadītāja | D.Gaile |
| Ekonomikas ministrijas valsts sekretāra vietnieks | A.Liepiņš |
| Ekonomikas ministrijas parlamentārā sekretāre | I.Platonova |
| Ekonomikas ministra padomniece | I.Zvaigzne |
| Ekonomikas ministrijas Uzņēmējdarbības konkurētspējas departamenta direktore | I.Beināre |
| Ekonomikas ministrijas Uzņēmējdarbības konkurētspējas departamenta direktores vietnieks | K.Soms |

# **Protokolē** -

# Tautsaimniecības padomes sekretariātsD.Freimane

# Sēdi sāk plkst. 09:00.

**Darba kārtība:**

1. Tautsaimniecības padomes 2014.gada 28.augusta sēdes protokola Nr.8 apstiprināšana.
2. Informācija par paveikto un turpmāk plānotajiem pasākumiem saistībā ar Krievijas izsludināto embargo noteiktām preču grupām un to sankciju ietekmi uz Latvijas tautsaimniecību kopumā*.*

**1.§**

**Tautsaimniecības padomes 2014.gada 28.augusta sēdes protokola Nr.8 apstiprināšana**

--------------------------------------------------------------------------------------------------

(V.Dombrovskis)

Apstiprināt Tautsaimniecības padomes (turpmāk tekstā – TSP)sēdes 2014.gada 28.augusta sēdes protokolu Nr.8.

**2.§**

**Informācija par paveikto un turpmāk plānotajiem pasākumiem saistībā ar Krievijas izsludināto embargo noteiktām preču grupām un to sankciju ietekmi uz Latvijas tautsaimniecību kopumā**

--------------------------------------------------------------------------------------------------

(V.Dombrovskis, A.Liepiņš, A.Jaunsleinis, R.Auziņš, J.Gaiķis, A.Maldups, I.Šure, R.Krieviņa, J.Endziņš, V.Trēziņš, J.Naglis, D.Gaile, V.Gavrilovs, V.Rantiņš, R.Ignāte, I.Krustozoliņa, A.Feldmane)

**Sēdes laikā izteiktie viedokļi un nolemtais:**

A.Liepiņš norāda, ka pašlaik notiek darbs pie instrukcijas saskaņojuma par Zaļo iepirkumu, kurš noteiks pienākumu tiešās pārvaldes iestādēm iegādāties Zaļā iepirkuma prasībām atbilstošus produktus. Plānots, ka noteikumus izskatīs š.g.9.septembra Ministru kabineta sēdē, bet pašlaik arī paliek aktuāls jautājums par uzdevuma izpildi saistībā ar iepirkumu monitoringu valsts un pašvaldību iestādēs.

A.Liepiņš aicina Zemkopības ministriju (turpmāk tekstā –ZM) nosūtīt instrukcijas projektu saskaņošanai arī TSP locekļiem.

A.Liepiņš informē, ka Ekonomikas ministrija (turpmāk tekstā –EM) ir saņēmusi priekšlikumus par izstrādātajiem grozījumi Ministru kabineta 2009.gada 17.jūnija noteikumos Nr.582 un 2010.gada 21.septembra noteikumos Nr.887 par darbības programmas "Uzņēmējdarbība un inovācijas" papildinājuma Ārējo tirgu apgūšana – nozaru starptautiskās konkurētspējas stiprināšana" un Ārējo tirgu apgūšana – ārējais mārketings”. Paredzēts, ka š.g.5.septembrī tiks nosūtītas precizētās noteikumu redakcijas, un provizoriski 10.septembrī organizēta visu iesaistīto pušu sanāksme, lai apspriestu sagatavotos grozījumus pirms to virzīšanas uz Ministru kabinetu. Nākamajā TSP varēs informēt par sanāksmes rezultātiem.

A.Liepiņš vērš uzmanību, ka Latvijas Tirdzniecības un rūpniecības kamerā notika sanāksme, kurā piedalījās PTAC direktore un lielāko tirdzniecības ķēžu pārstāvji un tika pārrunāts jautājums par preču marķēšanas atspoguļošanu pārtikas precēm, kā arī tika uzrunāta veikalu vadība ievērot pareizu un precīzu kampaņas marķējuma izvietojumu uz Latvijā ražotajiem produktiem, ievērot patērētāju tiesību aizsardzības normatīvos aktus, ļaunprātīga rīcība var tikt uzskatīta par patērētāju maldināšanu.

A.Liepiņš informē, ka EM ir apkopojusi informāciju un secinājusi, ka komersanti pašlaik nav izrādījuši lielāku interesi par Latvijas Garantiju aģentūras garantijām, līdz ar to aizdevumi vai garantijas ir saglabājušās līdzšinējā apjomā.

R.Krieviņa informē, ka š.g.5.septembrī notiks Eiropas Savienības Lauksaimniecības un zivsaimniecības ministru Padomes ārkārtas ministru sēde, kurā tiks pausta Latvijas stingra nostāja par esošo situāciju atvērt privātās uzglabāšanas atbalstu arī sieriem, palielināt intervences cenas un apjoma limitus, piešķirt eksporta kompensācijas piena produktiem, atcelt soda naudas piemērošanu par pārsniegto piena kvotu pēdējā kvotas gadā, palielināt Eiropas Savienības atbalsta apjomu Skolas piena programmai, kā arī palielināt *de minimis* atbalsta summas uzņēmumiem, kas ir cietuši embargo rezultātā.

R.Krieviņa informē, ka no š.g. 2.līdz 3.septembrim zemkopības ministrs kopā ar Latvijas piena produktu ražotāju delegāciju tikās ar Baltkrievijas valdību un uzņēmumiem saistībā ar turpmāko sadarbību šajā reģionā, gūstot atbalstu.

Tā pat starpministriju sanāksmē pašlaik tiek saskaņoti grozījumi noteikumu projektā „Par lauksaimniecības un lauku attīstības kredīta garantēšanas kārtību”, plānojot paredzēt lielāku kredītu garantiju apmēru lauksaimniekiem līdz 1 milj. EUR.

R.Krieviņa informē, ka norit darbs, lai izstrādātu grozījumus normatīvajos aktos, kas nodrošinātu atbalsta saņemšanu Latvijas augļu un dārzeņu ražotājiem no Eiropas Komisijas 125 milj. EUR ārkārtas atbalsta pasākumiem no atvēlētā budžeta.

ZM pārstāve informē, ka š.g. 4.septembrī plkst. 15:00 pārtikas izstādes laikā zemkopības ministrs tiksies ar lielāko piena pārstrādes uzņēmumu, mazumtirdzniecības veikalu tīklu un tirgotāju organizāciju vadības pārstāvjiem, lai pārrunātu iespējas paplašināt Latvijas piena produktu pieejamību tirdzniecības tīklos.

A.Maldups informē, ka šonedēļ Ministru kabinetā tika izskatīti grozījumi „Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā” (pašlaik turpinās saskaņošana ar Eiropas Komisiju). Nākamnedēļ tiks organizētas sarunas ar Finanšu ministriju (turpmāk tekstā – FM) par uzlabojumiem muitas jomā.

R.Auziņš informē, ka pašlaik notiek sarunas un darbs pie nodokļu samaksas termiņa pagarinājumiem tiem uzņēmumiem, kas darbojas preču pārvadāšanas nozarē un kuri ir cietuši no Krievijas Federācijas noteiktā importa ierobežojuma. Likumprojekts "Grozījumi likumā "Par nodokļiem un nodevām" pašlaik atrodas Valsts kancelejā un tuvākajā laikā tiks nosūtīts izskatīšanai Saeimā, kā arī notiek saskaņošana ar Eiropas Komisiju.

R.Auziņš informē, ka š.g.2.septembrī FM rīkoja sanāksmi, kurā piedalījās Satiksmes ministrijas, pašvaldību un nozaru pārstāvji. Panākta vienošanās, ka Valsts Ieņēmumu dienests (turpmāk tekstā – VID), veicot precizējumus iekšējos noteikumos par termiņa pagarināšanu, diskusijā iesaistīs ieinteresētās puses, tajā skaitā, lai diskutētu par dokumentiem, kādus nodokļu maksātājiem būtu jāiesniedz, lai pretendētu uz termiņa pagarinājumu.

I.Šure norāda, ka pašlaik pārtikas nozarē ir jūtams atbalsts un situācijas uzlabojums eksporta virzienā uz Baltkrievijas un Skandināvijas valstīm, kas atspoguļosies tuvākā pusgada/gada laikā.

V.Trēziņš norāda, ka pašlaik ir pasliktinājusies situācija autopārvadājumu nozarē saistībā ar „nodokļu brīvdienu piešķiršanu” termiņa pagarinājumu, jo, kamēr tiek veikti grozījumi likumā un likumprojekts ir saskaņošanas procesā, komersantiem nav iespējas pagarināt nodokļu samaksas termiņu bez nokavējuma naudas.

V.Dombrovskis norāda, ka aicinās Koalīcijas sadarbības padomes locekļus ņemt vērā šo situāciju par grozījumiem likumā "Par nodokļiem un nodevām", paskaidrojot steidzamības pamatojumu un nepieciešamību veikt grozījumus likumā un paredzēt pārejas noteikumos, kuros ietvert, ka likumprojekts ir attiecināms jau no Krievijas sankciju ieviešanas datuma. Likumprojektu aicinās virzīt Saeimā steidzamības kārtībā.

Zemnieku saeimas pārstāve informē, ka š.g.1.septembrī ir noticis kārtējais cenu kritums piena nozarē, kas skāris arī vidējās un lielās zemnieku saimniecības. Ir veiktas sarunas ar bankām par projektu termiņa naudas apmaksas pagarinājumiem, bet diemžēl nesekmīgi.

I.Krustozoliņa pauž mazo piena pārstrādāju viedokli, ka kopš Krievijas embargo ieviešanas, lielie piena pārstrādes uzņēmumi ir raduši iespēju piena cenu samazināt par aptuveni 30%, kamēr mazie ražotāji un pārstrādātāji – tikai līdz 10%.

Šis apstāklis, papildus visiem sēdē iepriekšminētajiem, īpaši pasliktina tieši mazo piena ražotāju un pārstrādātāju situāciju tirgū.

Ministrs lūdzu ZM apkopot aktuālāko informāciju par cenu kritumu piena nozarē, apkopojot cenas un to izmaiņas pa saimniecību lielumiem, ziņot par situāciju 9.septembra Ministru kabineta sēdē, kā arī sniegt regulāri informāciju TSP.

V.Dombrovskis aicina iesaistītajām nozaru ministrijām nosūtīt EM detalizētu aprakstu par veiktajiem un plānotajiem pasākumiem saistībā ar Krievijas embargo sankciju ietekmes mazināšanu līdz š.g. 4.septembra darba dienas beigām.

Ministrs informē, ka š.g.4.septembrī Ministru kabinetā tiek sasaukta ārkārtas sēde, lai izskatītu jautājumu par Latvijas Republikas nacionālo pozīciju par priekšlikumu attiecībā uz otrās kārtas ierobežojošiem pasākumiem pret Krieviju.

Jautājumā par vietējo ražotāju īpatsvaru pašvaldības un valsts iestāžu publiskajos iepirkumos, saistībā ar iepriekšējās TSP sēdes uzdoto uzdevumu, apzināt šāda monitoringa izveides modeli un izmaksas, A.Jaunsleinis norāda, ka tās ir lielas izmaksas un darba slogs. Kā risinājumu A.Jaunsleinis piedāvā veikt monitoringu ar izpētes palīdzību. TSP sēdē vienojās, ka Iepirkumu uzraudzības birojs organizēs sanāksmi par piemērotu monitoringa risinājumu uzaicinot ZM, FM, Vides aizsardzības un reģionālās attīstības ministrijas, Latvijas Pašvaldību savienības, Latvijas Darba devēju konfederācijas pārstāvjus.

Nākamo Tautsaimniecības padomes sēdi sasaukt š.g.11.septembrī plkst. 9:00 Ekonomikas ministrijā, 406.zālē.

Sēdi slēdz plkst. 10:00.

Sēdes vadītājs V.Dombrovskis

Sēdes protokolētāja D.Freimane